
Opis sprememb
15.6.2024 s sprejetjem Pravilnika o registru zdravstvenih delavcev in zdravstvenih sodelavcev v zdravstveni dejavnosti je bil vzpostavljen enoten register za evidentiranje zdravstvenih kadrov na državni ravni. Ureditev zagotavlja preglednejše, zanesljivejše in digitalizirano vodenje podatkov.
Nova ureditev:
· vzpostavlja centralno evidenco zdravstvenih delavcev in zdravstvenih sodelavcev (RIZDDZ),
· določa podatke, ki se vodijo v registru,
· ureja pogoje za vpis in samostojno opravljanje reguliranih poklicev.

Sistem omogoča tudi povezavo s Centralnim registrom prebivalstva, s čimer se zagotavlja samodejno posodabljanje osnovnih podatkov vpisanih posameznikov in zmanjšuje potrebo po ročnem posodabljanju.

Zakonodaja, ki jo je bilo treba spremeniti
· Pravilnik o registru zdravstvenih delavcev in zdravstvenih sodelavcev v zdravstveni dejavnosti.

Bistvo administrativne razbremenitve
Administrativna razbremenitev temelji na centralizaciji podatkov in digitalizaciji postopkov registracije zdravstvenih delavcev in zdravstvenih sodelavcev.

Ključne razbremenitve so:
· odprava podvajanja evidenc in večkratnega vnašanja istih podatkov,
· dostop do enotnih podatkov na enem mestu za vse pooblaščene uporabnike,
· enostavnejši administrativni postopki za zaposlene v zdravstvu,
· zmanjšanje administrativnih napak,
· učinkovitejše preverjanje pogojev za opravljanje zdravstvene dejavnosti (jasna evidenca registriranih zdravstvenih delavcev in zdravstvenih sodelavcev zmanjšuje tveganje za delo brez ustreznega dovoljenja),
· boljša podpora pri načrtovanju kadrov v zdravstvu.

Ukrep prispeva k večji učinkovitosti, preglednosti in pravni varnosti ter zmanjšuje administrativne obremenitve tako za izvajalce zdravstvene dejavnosti kot tudi za pristojne institucije.

Na koga sprememba vpliva
· Zdravstvene delavce in zdravstvene sodelavce.
· Zdravstvene zavode in druge delodajalce v zdravstvu.
· Zbornice in strokovna združenja.
· Ministrstvo za zdravje.
· Druge institucije, ki uporabljajo podatke o zdravstvenem kadru.
Skupni učinki
Učinki ukrepa so predvsem organizacijske, upravne in razvojne narave. Vzpostavitev enotnega registra omogoča bolj pregledno in zanesljivo evidentiranje zdravstvenih delavcev ter učinkovitejše upravljanje kadrovskih podatkov v zdravstvu. Digitalizacija postopkov zmanjšuje administrativna bremena za posameznike, delodajalce in strokovne organizacije ter omogoča hitrejši dostop do podatkov.

Nova ureditev krepi pravno varnost, saj omogoča enoznačno ugotavljanje izpolnjevanja pogojev za samostojno opravljanje zdravstvene dejavnosti. Posredno ukrep prispeva tudi k večji transparentnosti in zaupanju javnosti v zdravstveni sistem, saj omogoča učinkovitejši nadzor nad usposobljenostjo in pooblastili izvajalcev zdravstvenih storitev.

